**დანაშაულის ინდექსის 2016 წლის შუალედური შეფასება**

დანაშაულის ინდექსის 2016 წლის პირველი ნახევრის შეფასებით (Crime Index for Country 2016 Mid Year) ***საქართველო მსოფლიოში ერთ-ერთ ყველაზე უსაფრთხო ქვეყნად ითვლება და 118 ქვეყანას შორის მესამე ადგილს იკავებს.***[[1]](#footnote-1) რეიტინგი კვლევით მონაცემთა ბაზაზე (NUMBEO) დაყრდნობით მომზადდა. მონაცემების მიხედვით საქართველოში დანაშაულის ინდექსმა 19.26, ხოლო უსაფრთხოების ინდექსმა 80.74 შეადგინა. საქართველოს უსაფრთხოების მაჩვენებლის თვალსაზრისით რეიტინგში მხოლოდ სამხრეთ კორეა და სინგაპური უსწრებს.

კვლევითი მონაცემების დამუშავება ხდება შესაბამის ვებგვერდზე ([www.numbeo.com](http://www.numbeo.com)) მომხმარებელთა მიერ შევსებული სპეციალური კითხვარებით. კითხვები მორგებულია გამოკითხვაში მონაწილე პირთა მიერ დანაშაულის დონის აღქმაზე და ყურადღება გამახვილებულია მათი აღქმით ქვეყანაში როგორც კორუფციის პრობლემაზე, ისე უსაფრთხოებაზე, აგრეთვე ისეთი დანაშაულების არსებობაზე, როგორიცაა ძარცვა, მანქანის გატაცება, ქურდობა, ნარკოტიკული დანაშაულები და სხვ.

2016 წლის დასაწყისში ამავე კვლევის მიხედვით საქართველო 117 ქვეყანას შორის მეექვსე ადგილს, 2015 წლის მონაცემებით 120 ქვეყანას შორის - მეშვიდე ადგილს, 2014 წელს კი 139 ქვეყანას შორის - მე-8 ადგილს იკავებდა.

უნდა აღინიშნოს, რომ უკანასკნელი წლების განმავლობაში სისხლის სამართლის სისტემის რეფორმისა და კორუფციის პრევენციისა და მასთან ბრძოლის კუთხით საქართველოს მთავრობის მიერ არაერთი სტრატეგიული ნაბიჯი გადაიდგა. საქართველოს იუსტიციის სამინისტროს, როგორც სისხლის სამართლის სისტემის რეფორმისა და კორუფციის წინააღმდეგ ბრძოლის უწყებათაშორისი საკოორდინაციო საბჭოების თავმჯდომარე უწყებას საკვანძო როლი უჭირავს აღნიშნული მიმართულებით ქვეყნის პოლიტიკის განსაზღვრასა და განხორციელებაში.

2014-2016 წლებში განხორციელდა სასამართლოს, პროკურატურისა და ნაფიც მსაჯულთა ინსტიტუტის რეფორმა, მიღებულ იქნა არასრულწლოვანთა მართლმსაჯულების კოდექსი, სისხლის სამართლის მართლმსაჯულებაში განმტკიცდა შეჯიბრობითობის პრინციპი, გაიზარდა დაზარალებულის დაცვის სტანდარტი და კანონმდებლობით უზრუნველყოფილ იქნა საპროცესო შეთანხმების დადების ნებაყოფლობითი ხასიათი, ევროპული სტანდარტების შესაბამისი გახდა წინასწარი პატიმრობის სტანდარტი და საერთაშორისო სტანდარტების ადა რეკომენდაციების გათვალისწინებით შეიცვალა მოწმის დაკითხვის წესი. კორუფციის პრევენციის კუთხით იუსტიციის სამინისტროს ხელმძღვანელობით დაიხვეწა ანტიკორუფციული პოლიტიკის განსაზღვრისა და იმპლემენტაციის მონიტორინგის მექანიზმი, გაძლიერდა ანტიკორუფციული საბჭო, დაიხვეწა კანონმდებლობა მამხილებელთა დაცვის კუთხით და სხვ.

1. იხ. [Crime Index for Country 2016 Mid Year](http://www.numbeo.com/crime/rankings_by_country.jsp?title=2016-mid) . [↑](#footnote-ref-1)